Ḿból Athalía, nyiá Akhazias, a ngáyén naa bə́ ngáwé mɔ́n wōé, ńdɔ a ngátə́bə̄ nâ a mana ndâ bod ǹkúkúmá ésə. 2Yehoshɛva, ngɔn ǹkúkúmá Yoram ai kâl Akhazias a sɔ́ɔ́ fɔ́ɔ́ dzíb Yoas, mɔ̂n Akhazias, a vǎ nyē á bə̄wê bɔ́n bə́ ńkúkúmá hā, a kə́ə́ nye sɔli bân é mīníngá ā baala nyé, á étun ndá ábómbó. Ńdɔ̄ bə́ ngásɔli nyé Athalía, nə́ a zǎ wé nyē. 3Mɔ́ngɔ́ a ńtɔ̄á hḿ á Ndá Ǹtondôbə bân Yehoshɛva, a sɔlɔ́, mim̀bú mísaman, Athalía nyé a dzóege ǹnam. 4Ḿbú zamgbála, ńdɔ Yehoyada a ngálóm naa bə́ kə nɔ̌ŋ é bod bə́ dzóege ǹtɛ̌d bəzimbi ai bənɔ́ni. Ńdɔ a ngáman bɔ́ tógan á Ndá Ǹtondôbə, a wé fə ai bɔ́ óyīlí, a bɔ̌ fə̄ nâ bə́ kan sɔŋ á Ndá Ǹtondôbə. Ńdɔ a lə́dē bɔ́ mɔ́n ǹkúkúmá. 5Ńdɔ a ngábéndē bɔ́ nâ: “É dzam dí ńdɔ myǎyi bɔ́; ngab lála yǎ ábə̄ mínā, dzyǎ yayi sɔ́ ámǒs sábad ě ngakálā ndá ǹkúkúmá, 6é ngab lálā fɔ́g é tɔá á ḿbɛ̄ Sur, ai ényí lálā á ḿbɛ̄ óngóla á mvús bənɔ́ni, ḿbɔ̄ báyi kálā Ndá. 7Miǹsámbá míbɛ̄ yā ábə̄ mínā, émí myáyi zu ámǒs sábad ai émí myákálā Ndá Ǹtondôbə, myâyi kɔ́dan ńkúkúmá á nyɔ́l. 8Ǹsámbá ósə̄ ó bə̄lə́ byə́m bítá bíé á mɔ́, é mod ósə ǎ yi súbū babi ai miǹsámbá myáán bâyi nyé wē. Mǐ nɔ́niŋi ǹkúkúmá tɔ ábōg ā kwí á ńsəŋ ai ábōg ā nyî á Ndá. 9Bədzóe miǹtɛd mí bod bə́ ngábɔ mam mə́sə ḿból fada Yehoyada a ngábéndē bɔ́, anə́ ényɔ́lɔ̄ a nɔŋɔ́ bod bóé, á báyi kad kálā Ndá Ǹtondôbə á məmǒs mə́ sábad, bə́ fɔlɔgan. Ńdɔ̄ bákə yén fada Yehoyada. 10Ńdɔ fada a ngávə́ bɔ məkɔ̌ŋ ai biběn bí ńkúkúmá Dávǐd yā bí ngábə́ á Ndá Ǹtondôbə. 11Ńdɔ bənɔ́nī bə́ ngátɔ́bɔ, ai bíkpə̄lé bī á mɔ́, a tádigi ḿfág Tə́mpɛ̌l yā ḿbɔ́ ńnōm a kələ kwí á ḿbɔ́ ńgāl, nə́ bə́ kála ǹkúkúmá. 12Ńdɔ Yehoyada a ngákúlī mɔ́n ǹkúkúmá a bədé nye ǹtóm ǹkúkúmá á ńlō, a kalán fə̄ nyé kálara Mvéndé; bə́ tə́lé nye ǹkúkúmá, bə́ mānə́ nye wɔ́bɔ̄ ḿbɔ́n, bə́ ngakud kób, bɔ́ nâ: “Mvɔí é bɔ̄ɔ̄ ai ǹkúkúmá ! Ǹtondôbə á báá ńkúkúmá mə̄lú !”